હવે એ જ શંભુમેળો પાછો ભેગો થાય તો શું ફરક પડે ? આ રાજ્યોમાં બાકીનાં રાજ્યો એવાં છે કે જ્યાં આ કહેવાતી વિપક્ષી એકતાના મશાલધારી પક્ષો એકબીજા સામે લડે છે ને એ લડવાનું છોડે તો એ રાજ્યોમાંથી કોંગ્રેસનું અસ્તિત્વ ખતમ થઈ જાય કાં કોંગ્રેસ સાથે જોડાણ કરનારો પ્રાદેશિક પક્ષ પતી જાય. તેના કારણે પ્રાદેશિક પક્ષો આ મોરચામાં જોડાઈ જ શકે એમ નથી. અરવિંદ કેજરીવાલ દિલ્હી અને પંજાબમાં તાકતવર છે. હવે એ કોંગ્રેસ સાથે બેસી શકે ખરા ? કેરળમાં ડાબેરીઓ અને કોંગ્રેસ વચ્ચે બાપે માર્યાં વેર છે. એ બંને ત્યાં એક થઈ શકે ખરા ?